  Майя Бывальцева Россилэн азьмуртэз Владимир Путин Кун Думае депутатъёсты быръён нуналэз юнматӥз, со 2016-тӥ арын 18-тӥ куарусёнэ ортчоз. Ужкагаз кун кивалтӥсьлэн сайтаз шараямын. Дыр азьвыл ик тодмо ни вал, но пуктэт партиослы туннэ нуналысен ӧтён-ӝуткан ужез кутскыны луонлык сётэ. «Росси Федерациысь Федерал Собранилэн Кун Думаяз депутатъёсты быръён сярысь» федерал катлэн 5-тӥ люкетэзъя, быръёнъёс Россиысь азьмуртэн пусъем дыре юнматӥсько — куара сётон нуналозь 110 нунал кылем бере но 90 нуналлэсь азьвылгес. Быръёнъёс ортчон нуналэз ваньзы тодо ни вал, но кат куремъя Владимир Путин пуктэт юнматӥз. Нуналъёсты лыдъян мынэ пуктэтэз юнматон но шараян дырысен, партиос 25 нуналскын ӧтчамъёссэс но конференциоссэс ортчытыны но кандидатъёсын федерал списокъёссэс шараяны кулэ. Со быръён ужрадлэн кутсконэз», — вераз иворъёсъя «Удмуртия» агентстволы элькунысь Быръёнъёсъя валтӥсь ӧрилэн кивалтӥсез Виктор Кушко. Тодэ вайытом, 22-тӥ куартолэзе Удмуртиын «Единая Россия» партилэн партилэн списокезъя но одӥг мандатъем округъёсъя кандидатъёсыз понна нырысь-валысь куара сётонэз ортчиз. Тужгес трос куара люказы Россиысь Кун Думалэн вице-спикерез Андрей Исаев, Удмуртиысь тӧролэн но кивалтэтлэн администрацизылэн кивалтӥсез Андрей Гальцин но Россиысь калык фронтлэн улосвыл штабезлэн одӥгез кивалтӥсез Алексей Шепталин. Одӥг мандатъем округъёсъя — Алексей Загребин но Валерий Бузилов. Озьыен, партилэн валтӥсь кандидатъёсыз тодмо ни. Тегъёс: Политика ВладимирПутин быръёнъёс Удмуртия Россия ЕдинаяРоссия КунДума депутатъёс  